Rådets afgørelse

af 23. oktober 2000

om ændring af afgørelse 2000/265/EF om en finansforordning vedrørende budgetaspekterne af Rådets vicegeneralsekretærs forvaltning af de kontrakter, som han indgår som repræsentant for visse medlemsstater om oprettelse og drift af kommunikationsinfrastrukturen i Schengen-sammenhæng, "Sisnet"

(2000/664/EF)

RÅDET FOR DEN EUROPÆISKE UNION HAR -

under henvisning til artikel 2, stk. 1, andet afsnit, første punktum, i protokollen om integration af Schengen-reglerne i Den Europæiske Union (i det følgende benævnt "Schengen-protokollen"), der er knyttet som bilag til traktaten om Den Europæiske Union og traktaten om oprettelse af Det Europæiske Fællesskab, og

ud fra følgende betragtninger:

(1) Rådets vicegeneralsekretær har ved afgørelse 1999/870/EF(1) fået bemyndigelse til i forbindelse med integrationen af Schengen-reglerne i Den Europæiske Union at handle som repræsentant for visse medlemsstater i forbindelse med indgåelse af kontrakter om oprettelse og drift af kommunikationsinfrastrukturen i Schengen-sammenhæng (i det følgende benævnt "Sisnet") samt til at forvalte sådanne kontrakter.

(2) De finansielle forpligtelser i henhold til sådanne kontrakter afholdes ikke over Den Europæiske Unions almindelige budget. Bestemmelserne i finansforordningen af 21. december 1977 vedrørende De Europæiske Fællesskabers almindelige budget(2), finder derfor ikke anvendelse.

(3) Der er derfor ved afgørelse 2000/265/EF(3) vedtaget en finansforordning, hvori der er fastsat specifikke regler for opstilling og gennemførelse af det budget, der er nødvendigt for at dække udgifter, som opstår i forbindelse med indgåelse af kontrakterne, opfyldelse af forpligtelserne i henhold til sådanne kontrakter efter indgåelsen, inddrivelse af bidragene fra de berørte medlemsstater samt regnskabsaflæggelse og revision af regnskaberne.

(4) Under hensyn til principperne for god regnskabsførelse er det nødvendigt at foretage en række mindre ændringer af nævnte finansforordning.

(5) Denne afgørelse er en udbygning af Schengen-reglerne i Schengen-protokollens forstand -

TRUFFET FØLGENDE AFGØRELSE:

Artikel 1

Rådets afgørelse 2000/265/EF ændres således:

1) Artikel 7, stk. 1, litra b), affattes således:

"b) bevillinger afsat til betalinger, der er forfaldne pr. 31. december i henhold til forpligtelser indgået mellem den 1. januar og den 15. december, fremføres automatisk, dog kun til det følgende regnskabsår."

2) Artikel 7, stk. 2, første punktum, affattes således:

"2. Uanset stk. 1 kan vicegeneralsekretæren inden den 31. januar forelægge Gruppen vedrørende Schengen-informationssystemet, i det følgende benævnt SIS-Gruppen, behørigt begrundede anmodninger om fremførsel til det følgende regnskabsår af bevillinger, som der ikke er disponeret over pr. 15. december, hvis bevillingerne til de pågældende budgetposter for det følgende regnskabsår ikke dækker behovene."

3) Artikel 21, første punktum, affattes således:"Betalingerne foretages over den bankkonto, der oprettes specielt med henblik herpå i Rådets generalsekretærs navn."

Artikel 2

1. Denne afgørelse får virkning på dagen for vedtagelsen.

2. Den offentliggøres i De Europæiske Fællesskabers Tidende.

Udfærdiget i Luxembourg, den 23. oktober 2000.

På Rådets vegne

J. Glavany

Formand

(1) EFT L 337 af 30.12.1999, s. 41.

(2) EFT L 356 af 31.12.1977, s. 1. Forordningen er senest ændret ved forordning (EF) nr. 2673/1999 (EFT L 326 af 18.12.1999, s. 1).

(3) EFT L 85 af 6.4.2000, s. 12.